# Наредба № 2 от 24.01.2017 г. за регистъра на институциите в системата на предучилищното и училищното образование

Издадена от министъра на образованието и науката, обн., ДВ., **бр. 12 от 03.02.2017 г.**

# Глава първа

# ОБЩИ РАЗПОРЕДБИ

**Чл. 1.** С наредбата се определят обстоятелствата, които се вписват в регистъра на институциите в системата на предучилищното и училищното образование, както и редът за тяхното вписване.

**Чл. 2. (1)** Регистърът на институциите в системата на предучилищното и училищното образование, наричан по-нататък „регистъра“, се създава и се води в Министерството на образованието и науката (МОН).

**(2)** В регистъра се вписват:

1. държавните детски градини, държавните и общинските училища, държавните и общинските центрове за специална образователна подкрепа и специализираните обслужващи звена – въз основа на заповедта за тяхното откриване, преобразуване, промени и закриване;

2. духовните училища – въз основа на решението на Министерския съвет за тяхното откриване, преобразуване и закриване;

3. частните детски градини и училища – въз основа на разрешението за вписване, промени, заличаване и отписване, издадено от министъра на образованието и науката.

**(3)** На вписване подлежат само предвидените в наредбата обстоятелства и последвалите промени в тях.

**Чл. 3.** Регистърът се поддържа като единна електронна база данни, които се вписват от служители, определени от министъра на образованието и науката. Служителите отговарят за достоверността на въвежданата информация.

**Чл. 4.** Регистърът е публичен. Достъпът до информацията в регистъра се осигурява чрез интернет страницата на МОН.

# Глава втора

# ПОДЛЕЖАЩИ НА ВПИСВАНЕ ОБСТОЯТЕЛСТВА

**Чл. 5.** За държавните детски градини, държавните и общинските училища, държавните и общинските центрове за специална образователна подкрепа в регистъра се вписват:

1. при откриване или преобразуване:

а) наименованието, седалището, официалният адрес;

б) адресът на сградата, в която ще се провежда обучението;

в) видът на училището по [чл. 38](../Zakoni/ZPUO.doc#ch_38_al_1) и [чл. 39, ал. 2, т. 1 – 3](../Zakoni/ZPUO.doc#ch_39_al_2_t_1) от [Закона за предучилищното и училищното образование](../Zakoni/ZPUO.doc) (ЗПУО) или предметът на дейност на центъра по [чл. 49, ал. 2 ЗПУО](../Zakoni/ZPUO.doc#ch_49_al_2);

г) условията и редът за пренасочване на децата и на учениците – при преобразуване;

д) условията и редът за съхраняване на задължителната документация и за разпределение на имуществото – при преобразуване;

е) финансиращият орган;

2. при закриване:

а) наименованието, седалището, официалният адрес;

б) условията и редът за пренасочване на децата и учениците;

в) условията и редът за съхраняване на задължителната документация;

г) условията и редът за разпределяне на имуществото;

3. при промени на вписване подлежи промяната в обстоятелствата съобразно [чл. 311, ал. 2](../Zakoni/ZPUO.doc#ch_311_al_2), [3](../Zakoni/ZPUO.doc#ch_311_al_3) и [5 ЗПУО](../Zakoni/ZPUO.doc#ch_311_al_5), свързани със:

а) наименованието;

б) официалния адрес;

в) адреса на сградите, в които се провежда обучението;

г) финансиращия орган – за професионалните гимназии и спортните училища, както и за неспециализираните училища в случаите на придобиване или отпадане на статут на училище с национално значение;

д) предмета на дейност по [чл. 49, ал. 2](../Zakoni/ZPUO.doc#ch_49_al_2) в съответствие с [чл. 49, ал. 6 ЗПУО](../Zakoni/ZPUO.doc#ch_49_al_6) – за центровете за специална образователна подкрепа.

**Чл. 6.** За специализираните обслужващи звена в регистъра се вписват:

1. при откриване или преобразуване:

а) наименованието, седалището, официалният адрес;

б) предметът на дейност;

в) финансиращият орган;

г) общата численост на персонала;

2. при закриване:

а) наименованието, седалището, официалният адрес;

б) условията и редът за съхраняване на задължителната документация;

в) условията и редът за разпределяне на имуществото;

3. при промени на вписване подлежи промяната в обстоятелствата съобразно [чл. 311, ал. 4 ЗПУО](../Zakoni/ZPUO.doc#ch_311_al_4), свързани със:

а) наименованието;

б) официалния адрес;

в) предмета на дейност по [чл. 50 ЗПУО](../Zakoni/ZPUO.doc#ch_50_al_1).

**Чл. 7.** За духовните училища в регистъра се вписват:

1. при откриване или преобразуване:

а) наименованието, седалището, официалният адрес;

б) адресът на сградата, в която се провежда обучението;

в) условията и редът за пренасочване на учениците – при преобразуване;

г) условията и редът за съхраняване на задължителната документация и за разпределение на имуществото – при преобразуване;

д) финансиращият орган;

е) данни за призната религиозна институция в страната и за нейния централен орган;

ж) профилите или професиите, по които се организира обучението;

з) правото на училището да издава официални документи за завършен клас, за степен на образование и за професионална квалификация;

и) данни за директора на училището;

2. при закриване:

а) наименованието, седалището, официалният адрес;

б) условията и редът за пренасочване на децата и учениците;

в) условията и редът за съхраняване на задължителната документация;

3. при промени на вписване подлежи промяната в обстоятелствата съобразно [чл. 324, ал. 3 ЗПУО](../Zakoni/ZPUO.doc#ch_324_al_3), свързани със:

а) наименованието;

б) официалния адрес;

в) адреса на сградите, в които се провежда обучението;

г) наименованието на религиозната институция;

д) професиите, по които се организира обучението;

е) директора на училището.

**Чл. 8.** За частните детски градини и училища в регистъра се водят следните обстоятелства:

1. при вписване:

а) наименованието, седалището, официалният адрес;

б) единният идентификационен код или кодът по БУЛСТАТ;

в) адресът на сградата, в която ще се провежда образователният процес, както и идентификаторът на недвижимия имот съгласно чл. 26 от Закона за кадастъра и имотния регистър; при използване на част от сграда се конкретизират помещенията;

г) видът на училището по [чл. 38](file:///\\raabebg.com\DFS\CDROMs\NU_All_CDs\raabe\doc\Normativna_uredba\Zakoni\ZPUO.doc#ch_38_al_1) или [чл. 39, ал. 2, т. 1 – 3 ЗПУО](file:///\\raabebg.com\DFS\CDROMs\NU_All_CDs\raabe\doc\Normativna_uredba\Zakoni\ZPUO.doc#ch_39_al_2_t_1);

д) профилите или професиите, по които се организира обучението;

е) правото на училището да издава официални документи за завършен клас, за степен на образование и за професионална квалификация;

ж) директорът на детската градина или училището;

2. при промени на вписване подлежи промяната в обстоятелствата съобразно [чл. 336, ал. 1 ЗПУО](../Zakoni/ZPUO.doc#ch_336_al_1), свързани със:

а) наименованието (фирмата), седалището и официалния адрес;

б) директора на детската градина или училището;

в) помещенията или сградите, където се провежда образователният процес;

г) профилите или професиите, по които се организира обучението;

д) авторските учебни програми за предучилищно образование, съответно авторските учебни програми по професионална подготовка;

е) вида на училището по [чл. 38, ал. 1](file:///\\raabebg.com\DFS\CDROMs\NU_All_CDs\raabe\doc\Normativna_uredba\Zakoni\ZPUO.doc#ch_38_al_1) и [2](../Zakoni/ZPUO.doc#ch_38_al_2) или по [чл. 39, ал. 2, т. 1 – 3](file:///\\raabebg.com\DFS\CDROMs\NU_All_CDs\raabe\doc\Normativna_uredba\Zakoni\ZPUO.doc#ch_39_al_2_t_1);

3. при отписване или заличаване в регистъра се вписват:

а) наименованието, седалището, официалният адрес;

б) единният идентификационен код или кодът по БУЛСТАТ;

в) условията и редът за пренасочване на децата и учениците;

г) условията и редът за съхраняване на задължителната документация;

4. при преобразуване в регистъра се вписват съответните обстоятелства по [чл. 8, т. 1](#ch_8_al_1_t_1), свързани с новоучреденото или приемащото юридическо лице, както и други такива, свързани с преобразуването съгласно издаденото разрешение от министъра на образованието и науката.

# Глава трета

# РЕД ЗА ВПИСВАНЕ В РЕГИСТЪРА

**Чл. 9. (1)** Обстоятелствата, подлежащи на вписване в регистъра, както и промените в тях се отразяват в 7-дневен срок от влизането в сила на акта, от който те произтичат. В регистъра се вписва и датата, от която влиза в сила съответното обстоятелство, подлежащо на вписване в регистъра, когато същата е различна от датата на влизане в сила на акта.

**(2)** Новите обстоятелства се вписват така, че да не бъде засегната информацията, съдържаща се в предходните вписвания.

**(3)** Заличаването на вписано обстоятелство и поправката на допуснати грешки се извършват по начин, който не води до унищожаване или повреждане на информацията.

**Чл. 10. (1)** Министърът на образованието и науката създава необходимите условия за извършване на предвидените в наредбата вписвания и за осъществяването на пряк контрол върху дейността по вписване в регистъра.

**(2)** Действията по вписването в регистъра се извършват от лица, определени от министъра на образованието и науката. Министърът на образованието и науката определя и длъжностно/длъжностни лице/лица, което/които ще осъществява/осъществяват пряк контрол върху дейността по вписване в регистъра.

**Чл. 11. (1)** Регистърът се поддържа по начин, който гарантира целостта на информацията и контролиран достъп за вписвания и преглеждане съгласно изискванията на наредбата.

**(2)** Регистърът показва състоянието на посочените в глава втора обстоятелства след последното вписване и дава възможност да се проследят хронологично промените във вписаните обстоятелства.

**(3)** Регистърът позволява генериране на справки относно обстоятелствата, подлежащи на вписване.

# ПРЕХОДНИ И ЗАКЛЮЧИТЕЛНИ РАЗПОРЕДБИ

**§ 1. (1)** Съществуващите държавни детски градини, държавни и общински училища и специализирани обслужващи звена, както и предходните промени по отношение на посочените в глава втора обстоятелства се вписват в регистъра по данни от модул „Институции“ на Националната електронна информационна система за предучилищното и училищното образование.

**(2)** В случаите по § 16 от преходните и заключителните разпоредби на ЗПУО в регистъра се вписват съответните обстоятелства по чл. 8, т. 1 въз основа на заповедта на министъра на образованието и науката за продължаването на дейността на частната детска градина или частното училище.

**§ 2.** Наредбата се приема на основание чл. 345, ал. 2 ЗПУО.